《杂兴》
宋代·宋祁

寒暑亟徂谢，日月如崩波。
稚容不再妍，戚戚奈老何。
闻有遯世客，安处西山阿。
手操九籥契，昼夜养丹砂。
药成可化金，举身凌紫霞。
我愿从之游，脱身此世罗。
办装秣吾马，临路更自诃。
古来松乔流，矜已好浮夸。
万一为药误，得无我计差。
速还具肴酒，毋为后人嗟。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。